PARLAMENTUL ROMÂNIEI

CAMERA DEPUTAȚILOR SENATUL

Lege pentru modificarea Legii nr. 129/1997 pentru ratificarea Tratatului cu privire la relațiile de bună vecinătate și cooperare dintre Romania și Ucraina

Parlamentul României adoptă prezenta lege.

Articolul 1

Legea nr. 129/1997 pentru ratificarea Tratatului cu privire la relațiile de bună vecinătate și cooperare dintre Romania și Ucraina, semnat la Constanța la 02 iunie 1997, publicat în Monitorul Oficial al României, Partea I, nr. 157 din 16 iulie 1997, se modifică după cum urmează:

(1) Articolul unic se transformă în Articolul 1

(2) După Articolul 1 se introduc trei noi articole, Articolul 2, Articolul 3 și Articolul 4, care vor avea următorul cuprins:

Articolul 2

În temeiul articolul 27 din Tratatul cu privire la relațiile de bună vecinătate și cooperare dintre Romania și Ucraina, semnat la Constanța la 02 iunie 1997, publicat în Monitorul Oficial al României, Partea I, nr. 157 din 16 iulie 1997, denumit, în continuare, Tratatul, Tratatul va fi denunțat de partea română în anul 2027, cu respectarea termenului de încunoștințare de cel puțin un an înainte de expirarea perioadei de valabilitate a prelungirii în vigoare la data încunoștințării.

Articolul 3

România integrează în teritoriul său național teritoriile istorice care i-au aparținut între decembrie 1918 și 26 iunie 1940, respectiv nordul Bucovinei și ținutul Herța, format din actualul oblast Cernivți, Bugeacul, format din oblastul Odesa, de la frontierele României și Republicii Moldova la limanul râului Nistru și Maramureșul istoric, format din județul Transcarpatia, și Insula Șerpilor.

Articolul 4

(1) După adoptarea prezentei legi și publicarea în Monitorul Oficial al României, se notifică autoritățile competente, inclusiv Organizația Națiunilor Unite, pentru aducerea la îndeplinire a dispozițiilor legii.

(2) Condițiile de punere în aplicare a prezentei legi de România se stabilesc prin lege.

Această lege a fost adoptată de Parlamentul României, cu respectarea prevederilor articolului 75 și ale articolului 76, alineatul (2) din Constituția României, republicată.

Președintele Camerei Deputaților Președintele Senatului